ཉམ་ང་མི་དགོས་པ་ཅིག་ངས་བྱིན་གྱིས་བརླབས་པས་དགོས་དོན་ཐམས་ཅད་མགོན་པོ་འདིས་སྒྲུབ་པར་འདུག།བླ་མའི་གདན་ས་ཟུངས་ཤིག་གསུང་། དེར་ཁོང་གི་ཞོང་ནས་ཉུང་ལ་ཕེབས་པའི་ལམ་ཤང་མདར་སླེབས་པ་ན་བླ་མའི་ཐུགས་དམ་མགོན་པོའི་བྲིས་སྐུ་ཞིག་ཀྱང་ཕྱི་བཞིན་འབྲང་ཀྱིན་བྱོན། དེ་ལ་འཕུར་ཐང་དུ་གྲགས། བླ་མས་བཀས་མ་གནང་བར་འཁུར་དུ་མི་རུང་སྙམ་ནས་སླར་ཡང་ཞོར་དུ་ལོག་ཏེ་བླ་མ་ལ་ཞུས་པས་དེ་སྤྱན་དྲོངས་ལ་སོང་། ཁྱོད་སློབ་དཔོན་ཤེས་རབ་འབར་བས་ཀྱང་བསོད་ནམས་ཆེ་བར་འོངས་གསུངས་ཏེ་ཕྱིས་དེ་ཁ་བཞིན་དུ་བྱུང་། མཐུ་སྟོབས་ཀྱང་བསམ་གྱིས་མི་ཁྱབ་པར་མངའ། འདིས་ལ་སྟོད་ཅོང་ཆོས་ལྡིང་སོགས་དང་། ཉེར་གཉིས་སུ་དགོན་གནས་མང་དུ་བཏབ། འདི་ནས་བརྒྱུད་པ་མགོན་པོ་རྙིང་པའི་ལུགས་ལ་མགོན་པོ་སྟོད་ལུགས་པར་གྲགས་སོ། །རྟོགས་ལྡན་ཞིང་སྒོམ་ཆོས་སེང་ནི། མཁས་གྲུབ་ཆེན་པོ་ཁྱུང་པོའི་རྣལ་འབྱོར་པ་ཡུན་རིང་དུ་བསྟེན། གསང་སྔགས་ཀྱི་གདམས་ངག་ཆེས་ཟབ་པ་མང་པོ་ཐོས། བླ་མའི་གསུང་གིས་བསྐུལ་བས་གནམ་མཚོའི་ངོ་ལ་ལོ་བདུན། བྱང་ངུར་དང་ཐང་ལྷའི་མགུལ་སྦྲགས་པ་ལ་ལོ་ལྔ་བཞུགས། དེ་དུས་གནས་ལུགས་ཀྱི་དོན་མངོན་སུམ་དུ་རྟོགས། རླུང་སེམས་དབུ་མར་ཆུད། ཡི་དམ་དཔག་ཏུ་མེད་པའི་ཞལ་གཟིགས། རྡོ་རྗེ་རྣལ་འབྱོར་མ་དང་མི་ལབ་པ་བཞིན་དུ་གྱུར། མགོན་པོའི་ཆེད་དུ་མ་བསྒྲུབས་པར་ཡང་འགྲུབ། གསང་སྤྱོད་རིག་པའི་བརྟུལ་ཞུགས་ཀྱི་སྤྱོད་པ་མཛད་སྐབས་སུ་མཐུན་རྐྱེན་ཐམས་ཅད་མགོན་པོས་བསྒྲུབས། ཕྱིས་གནམ་རྩེ་ལྡིང་དུ་ལོ་མང་དུ་བཞུགས་ཏེ། གནས་དེ་ནས་མཁའ་སྤྱོད་དུ་གཤེགས་སོ། །རྨོག་ཅོག་པ་ཆེན་པོ་ནི། ཁོང་གི་རྣམ་ཐར་ཉིད་ན་གསལ་བ་ལྟར་མཐའ་ཡས་པའི་མཛད་པ་ཅན་ཡིན་ལ། དམ་པ་འདིས་རྨོག་ཅོག་གི་བྲག་ལ་ལོ་བཅུ་གཉིས་སུ་མི་ཟས་སྤྱན་གྱིས་མ་གཟིགས་པར་དཀའ་སྤྱད་ཀྱི་སྒོ་ནས་སྒྲུབ་པ་མཛད་དེ། གྲུབ་པའི་གོ་འཕང་མཐོན་པོ་གཤེགས་པ་ཡིན་པ་ལས། སྒྲུབ་པ་ལོ་བདུན་བརྒྱད་སོང་བའི་སྐབས་ལྷ་བཞི་དྲིལ་བསྒྲུབ་ལ་ཐུགས་སྣང་འགྲོ་བ་ཞིག་བྱུང་ནས་ཐུན་གྱི་ཉིན་མཚན་མ་ཆགས་པར་མཛད་པས་ནུབ་གཅིག་བྲག་ལོགས་ལ་མགོན་པོ་འཁོར་བཅས་མངོན་སུམ་དུ་བྱོན། མེ་དཔུང་དྲག་ཏུ་འབར་ཞིང་ཌཱ་མ་རུ་ཁྲོལ་ཁྲོལ་འདུག །དེ་གཟིགས་པས་ཐུགས་ཉམས་འུར་ཏེ་ཏྲག་བསྟོད་དབྱངས་སུ་གྱེར་གྱིན་བསྐོར་བ་མཛད་པས་མགོན་པོ་ཡང་ཤིན་ཏུ་དགྱེས་སོ། །
དེ་ཕྱིན་ཆད་ཆོས་སྐྱོང་བྲན་དུ་འཁོལ་ཞིང་། མི་དང་མི་ལབ་པ་བཞིན་དུ་བཞུགས། འོན་ཀྱང་སྣང་བ་ཐམས་ཅད་སྒྱུ་མ་ལྟ་བུར་གཟིགས་ཤིང་འགྲོ་དྲུག་སེམས་ཅན་ལ་བྱམས་སྙིང་རྗེ་ཕྱོགས་མེད་དུ་ཤར་བས་དྲག་པོ་མངོན་སྤྱོད་ཀྱི་ལས་ནམ་ཡང་མ་དགོངས་ཏེ། དམ་པ་འདིའི་འཕྲིན་ལས་རྒྱས་པའི་སྐབས་ཤིག་འབུལ་རྐྱེན་ཚན་ཆེ་བ་ཞིག་ཉེ་འཁོར་ལྷ་ཕུ་ཡུལ་བ་འགས་བཅོམ། དེར་གྲྭ་བ་འགས་སེར་དམག་བཤོམ། མགོན་གཡག་གཅིག་ཡོད་པ་མི་ངན་དེ་རྣམས་ཀྱི་གྲོང་ལྟག་དུ་སོང་ནས་རྭ་བདར་རྨིག་པ་རྡེབ་ངར་སྐད་འབྱིན་པ་ན་མེ་བཀྲ་ལྷབ་ལྷབ་བྱུང་། དེར་དམ་པ་འདིའི་ཞལ་ནས། ལམ་སྣ་བླ་མ་རྗེ་ལ་ཞུས་པས་ལམ་རྒྱུས་མཁས་པའི་ཚད་ཅིག་བྱུང་། ཞེས་སོགས་མགུར་པ་ཞེས་ཏེ། ང་ལས་སུ་ཆོས་བྱེད་པ་ལ་སྡིག་གཡོས་ཀྱི་དམག་མི་བྱེད། བསམ་ངན་གྱི་མཐུ་ཡང་མི་གཏོང་གསུང་ནས། བེམ་བུམ་ཞིག་དང་། གསོལ་ཆས་བགས་ཁུག་སྐུ་རྒྱབ་ཏུ་བསྣམས་ཏེ་དགོན་གནས་བསྐྱུར། རི་ལ་བྲོས་ནས་བྱོན་པས། གྲྭ་བ་རྣམས་ཀྱི་སེར་དམག་ཀྱང་བཤོལ། དགོན་གཡག་དེ་ཡང་ལྡོག་བྱུང་སྐད། འཕགས་མ་སྒྲོལ་མའི་ཞལ་བསྟན་ནས། ཞེ་སྡང་མེ་དཔུང་ཆེན་པོ་དེ། །བྱམས་པའི་ཆབ་ཀྱི་ལེགས་པར་ཞི། །ཤིན་ཏུ་ལེགས་སོ་རྣལ་འབྱོར་པ། །ཞེས་ཆེད་དུ་བརྗོད་པ་གསུང་ཏེ། དཔེ་འདིས་མཚོན་ནོ། །དམ་པ་འདིའི་དྲུང་དུ་སྐྱེར་སྒང་པ་ཆེན་པོས་སྤྱིར་གདམས་ངག་མཐའ་དག་དང་། ཁྱད་པར་མགོན་པོའི་ཆོས་སྐོར་གསན་ཅིང་། བླ་མས་ཀྱང་མགོན་པོ་བྲན་དུ་འཁོལ་བར་ལུང་བསྟན། སྐྱེར་སྒང་གི་གདན་ས་མཛད་ནས་འགྲོ་དོན་ཡང་འཕེལ་བར་མཛད་པའི་སྐབས་ཤིག་རྟོགས་ལྡན་ཞིང་སྒོམ་ཆོས་སེང་མཇལ་བར་ཕེབས། མཁའ་འགྲོ་རྣམ་གསུམ་དང་། ཨ་ཏ་ཡ་བཛྲ། མཻ་ཏྲི་བ་སོགས་ནས་བརྒྱུད་པའི་རྫོགས་རིམ་གྱི་གདམས་པ་ཟབ་མོ་མང་པོ་དང་། མགོན་པོའི་སྐོར་སྔར་རྗེ་རྨོག་ཅོག་པ་ལ་མ་གསན་པ་རྣམས་གསན། དེས་ན་སྐྱེས་སྒང་པ་ལ་ཁྱུང་པོའི་ཐུགས་སྲས་ཕྱི་མ་གཉིས་ཅར་གྱི་གདམས་ངག་རྣམས་གཅིག་ཏུ་འདུས་པ་ཡིན། དམ་པ་འདི་ཡང་བྱང་ཆུབ་ཀྱི་སེམས་ཀྱི་མངའ་བདག་ཡིན་པས་རྦད་བསྐུལ་མཛད་པ་སོགས་ཡེ་མེད་ཀྱང་དགོན་པ་ལ་ལྕགས་རི་བརྩེགས་པ་ཡུལ་བས་བཀག །དེ་ནུབ་རང་དུ་ཡུལ་བ་རྣམས་ནང་འཁྲུགས་ཤོར། མགོ་བསྡུ་བྱེད་མཁན་དེ་གཉིས་འཐབ་གྲལ་དུ་ཤི་བ་སོགས་ཕྱི་རྟགས་མང་པོ་བྱུང་བ་ཞིག་ཡིན་པར་སྣང་། དེའི་ཐུགས་སྲས་གཉན་སྟོན་ཆེན་པོ་རི་གོང་བ་ཡིན་ཏེ། སྐྱེ་སྒར་དུ་བཞུགས་པའི་སྐབས་ཐོ་རེངས་ཁ་ཞིག་བླ་མའི་དྲུང་དུ་ཤོག་གསུངས་པ་ལ་བྱོན་པས། སྐྱེར་སྒང་པ་གཟིམ་ཁང་བསྐོར་བ་མཛད་ཀྱིན་འདུག།ཡ་གའི་རི་ངོགས་དེ་ལ་ལྟོས་དང་གསུང་། གཟིགས་པས་དགོན་པའི་ལྟག་གི་རི་ལོགས་ལ་མགོན་པོ་འདི་རྔམ་ཞིང་གཟི་བརྗིད་ཆེ་བར་བཞུགས་པ་ལ། གནོད་སྦྱིན་ཀྵེ་ཏྲ་པཱ་ལས་མི་སྙིང་དམར་ཙ་རེ་བ་གཉིས་འབུལ་གྱིན་འདུག་ནས། འདི་ལྟར་གདའ་ཞུས་པས་དེ་ཙུག་ཡིན། མདང་ཆུ་སྐོར་ལ་ངན་བྱེད་མཁན་ཞིག་བྱུང་ཡོད་པར་འདུག་ཏེ་སྙིང་ནི་དེའི་ཡིན་པར་འདུག་གསུངས། ནམ་ལངས་འཕྲལ་ལྟར་ཕྱིན་པས་ཅུ་སྐོར་སྒྱེལ་འདུག།མི་དེ་གཉིས་ཀྱང་འཕྲལ་དུ་ཤི། དེ་ལྟར་མ་སྒྲུབ་པར་ཞལ་གཟིགས་པ་ཡིན། ཕྱིས་ཡོལ་དུ་བཞུགས་པའི་དུས་སུ་ནམ་མཁའ་ནས་འབྱུང་བ་འཁྲུགས་པས། ཐོག་མདའ་བཅུ་ཙམ་སྐུ་བངས་སུ་རྒྱབ་པ་སྒྱུ་མ་ལྟ་བུར་རྟོགས་པའི་ངང་ནས་སྐུ་ལུས་མེ་དཔུང་ཆེན་པོའི་དབུས་སུ་བཞུགས། ཐོག་ཁོ་རང་ཡང་མ་ཉམས། སྤུ་ཉག་གཅིག་ཀྱང་མ་ཚིག་པ་ལ་ཐོག་སྡེ་རྣམས་ཐུ་བར་བསྣམས་ཏེ་བྲག་ཡང་ལ་བྱོན། དུས་དེར་མགོན་པོ་འདི་ཡང་རོགས་ལ་སླེབས་འདུག་སྟེ། སྣང་བ་སྒྱུ་མ་ལྟ་བུར་ཤར་བའི་སྟོབས་ཀྱིས་བྱ་བ་གང་ཡང་འཆོལ་མི་དགོས། ང་ལ་ནི་དགྲ་དང་གཉེན་ལ་ཁྱད་པར་མེད། ཆོས་སྐྱོང་ཁྱེད་རྣམས་ཀྱིས་གཞན་ལ་གནོད་པ་མ་བྱེད་ཅིག །དགོས་སུ་མི་མ་བསད་ཅིག།ཅེས་གཏན་དུ་ངར་ཆགས་པ་ཡིན། དེ་ཡང་ཇི་སྙེད་ཅིག་འོང་བར་འདུག་གསུང་། འོན་ཀྱང་བཟའ་མང་ཚན་ཉུང་ཚན་གྱིས་ཆུ་སྐོར་གྱི་ཙམ་པ་སྐྱེལ་བ་དང་། འཚེ་བར་ཤོམ་པའི་གྲྭ་བ་རྣམས་ལ་མི་འཚམས་པ་ཆེན་པོ་བྱུང་བ་དང་། ཆུ་ཐགས་ཀྱིི་སྟེ་ས་རྐུ་མཁན་དེ་མ་ཐག་ཏུ་ལྟག་པ་ཆག་སྟེ་ཤི་བ་དང་། ལུག་རྫས་སྐུར་བ་བཏབ་པས་ཁྲག་བསྐྱུགས་ཏེ་ཤི་བ་སོགས་བཀའ་ཤིན་ཏུ་གཉན་པའི་རྣམ་གྲངས་ལ་ཟད་པ་མེད། སྐབས་ཤིག་དཔལ་ལྷ་མོ་རེ་མ་ཏིའི་ཞལ་ན་ཏེ། མགོན་པོའི་སྐུ་ཞིག་བཞེངས་ཤིག་དང་སེམས་ཅན་གྱི་དོན་ཆེན་པོ་འོང་གསུང་ལ། ང་བྱ་བཏང་ཞིག་གིས་དེ་འདྲ་བ་བཞེངས་མི་ཐུབ་ལས་ཆེ་གསུངས་པས། ལྷ་མོའི་ཞལ་ནས། ཁྱེད་ཀྱིས་འཇིམ་པ་དམ་སྤོ་ཙམ་ཞིག་མི་འབྱོར་པར་འདུག་གམ་གསུང་། འོ་ན་ངས་སྐུ་བཞེངས་ཀྱི། ཁྱེད་རྣམས་ཀྱིས་མི་མ་བསད་ཅིག་གསུངས། དེ་ནས་ཞག་ཤས་སོང་བས་ལན་གཅིག་ཉེ་སྐོར་གྱི་གྲོགས་པོ་ཞིག་ནས་འཇིམ་པའི་ས་བླང་ཏེ་ཕེབས་ཙ་ན། སྒོ་དྲུང་ན་ཨ་ཙ་ར་བཟོ་ཆས་ཁྱེར་བ་ཞིག་འདུག །དེ་ལ་གཏམ་བྱས་པས་འཇིམ་བཟོ་ལེགས་པོ་ཤེས་ཟེར་བས་རྟེན་འབྲེལ་འགྲིགས་ཡ་མཚན་ཆེ་དགོངས་ཏེ། ནང་དུ་སྤྱན་དྲངས། ཞག་གཉིས་གསུམ་རྒྱུ་ཚོགས་རྣམས་བསགས། ཚོན་རྩི་ཚུན་ཆད་འཛོམ་པ་བྱུང་ནས་བཞེངས་པར་བརྩམ་པ་ལས་ནུབ་མོ་གྲ་བཤོམ་བྱས་ནས་བཞག་པས་ནམ་ལངས་མ་ཐག་སྐུ་ཡོངས་རྫོགས་ཚོན་རྩི་དང་བཅས་པར་གྲུབ་འདུག །དེ་ན་རེ་ད་རབ་གནས་ཀྱི་གྲབ་རན་གསུང་བ་ལ་མགོན་པོའི་སྤྲུལ་པ་ཡིན་པར་མཁྱེན་ནས། རབ་གནས་ཁྱེད་རང་གིས་མཛོད་གསུང་བས་ཨ་ཙར་ཡང་སྐུ་འདྲ་ལ་ཐིམ། དེ་ལྟར་ན་རང་བྱུང་མགོན་པོར་གྲགས་ཤིང་ཤིན་ཏུ་བྱིན་རླབས་ཆེ་བ་ད་ལྟའི་བར་དུ་ཡང་བཀའ་གཉན་ཅིང་རྟགས་མངོན་གྱུར་དུ་བཞུགས། མགོན་པོ་བྱིན་རླབས་ཆེ་བ་གཞན་ཀུན་ལྐོག་ཏུ་ཡིན་པའི་ཚུལ་དུ་བཞུགས་ཀྱང་། འདི་ནི་མཐོང་ཐོས་དྲན་རེག་གི་འགྲོ་བ་ཐམས་ཅད་འཁོར་བ་མཐའ་ཅན་དུ་བྱེད་པ་འཕགས་པ་སྤྱན་རས་གཟིགས་ཀྱི་མཛད་པ་ཡིན་གསུངས་ནས་ད་ལྟའི་བར་དུ་སྐྱེ་བོ་ཐམས་ཅད་ཀྱིས་ཕྱག་མཆོད་ཀྱི་ཡུལ་དུ་བཞུགས་སོ། །
དེ་ལྟ་བུའི་སངས་རྒྱས་གཉན་སྟོན་གྱི་སྐུ་གསུང་ཐུགས་ཀྱི་གསང་བའི་མཛོད་འཛིན་པ་ནི་འགྲོ་མགོན་སངས་རྒྱས་སྟོན་པ་ཡིན། དེ་ཡང་བླ་མ་གོང་མ་རྣམས་དང་མཚུངས་པར་ཤེས་བྱ་ཐམས་ཅད་ལ་ནི་མཁྱེན་པ་རྒྱས། མཁས་བཙུན་བཟང་པོའི་ཕུལ་དུ་གྱུར། འཇིག་རྟེན་ཆོས་བརྒྱད་ལས་ནི་ཐུགས་ལོག་འཁོར་འདས་ཐམས་ཅད་ནི་སྒྱུ་མ་ལྟ་བུར་གཟིགས། གནས་ལུགས་ཀྱི་དོན་རྟོགས་པ་ནི་འགྱུར་བ་མེད། བྱམས་སྙིང་རྗེ་ནི་མཁའ་ལྟར་ཁྱབ། ཡི་དམ་གྱི་ལྷ་དཔག་ཏུ་མེད་པ་ནི་ཞལ་གཟིགས། མཁའ་འགྲོ་ཆོས་སྐྱོང་ཐམས་ཅད་ནི་བྲན་བཞིན་འཁོལ། གཞན་ཕན་འགྲོ་དོན་རང་ཤར་ལྷུན་གྱིས་གྲུབ་པ་ཉིད་དོ། །
དེ་ལྟ་བུའི་བླ་མ་དམ་པ་དེ་ལ་ནི་ཚོགས་པ་ཁྲི་ཚོ་མང་པོ་འདུས་པས། ནུབ་ཕྱོགས་ཛ་ལནྡྷ་ར་དང་། ཨུ་རྒྱན་ཚུན་ཆད་ནས་ཤར་ཕྱོགས་རྒྱ་ནག་གི་བར་དུ་བུ་སློབ་ཀྱིས་ཁྱབ་པར་མཛད་ཀྱང་། ཐུགས་སྲས་ཀྱིས་གཙོ་བོ་གདན་ས་སློབ་དཔོན་ཨའི་སེངྒེ་དང་། ཕྱོགས་མཐར་འཕྲིན་ལས་སྐྱོང་བ་འཇག་བསམ་གྱིས་རྐང་བཟུང་བའི་སྒྲུབ་བརྒྱུད་དཔལ་ལྡན་ཤངས་པའི་སྲོལ་ཀ་འཛིན་པ་རྣམས་ཀྱིས་མགོན་པོ་འདིའི་ཆོས་སྐོར་རྣམས་མ་ནོར་བར་ཐུགས་ཉམས་སུ་བཞེས་པས་ཡེ་ཤེས་ཀྱི་མཁའ་འགྲོ་ནི་གུའི་གདམས་པ་འཆད་པ་དང་ཉན་པ་དང་ཉམས་སུ་ལེན་མཁན་རྣམས་ལ་མ་སྒྲུབ་ཀྱང་མགོན་པོ་འདི་རང་ཤུགས་ཀྱིས་འགོ་བ་ཡིན། དེ་ལྟར་གཉན་སྟོན་ནས་བརྒྱུད་པ་ལ་མགོན་པོ་རེ་གོང་བའི་ལུགས་སམ། སྨད་ལུགས་པ་ཟེར་ཏེ། རི་གོང་གདན་ས་ལས་བརྒྱུད་པ་འདི་ཕག་མོ་གྲུབ་པ་སོགས་དབུས་སུ་དར་རྒྱས་ཆེན་པོ་བྱུང་འདུག།འཇག་པ་ལ་སྟོད་རྒྱུད་སྨད་རྒྱུད་བར་རྒྱུད་གསུམ། བསམ་ལྡེང་བའི་ལུགས་ལ་ལྷོ་གཙང་རྒྱུད་པ་གཉིས་སོགས་བྱུང་། མགོན་པོ་སྟོད་ལུགས་པའི་སྲོལ་འཛིན་རྣམས་ལ་མགོན་པོའི་བསྙེན་སྒྲུབ་ལས་གསུམ་ཁོ་ན་གཙོ་བྱེད་ཅིང་མཐུ་བོ་ཆེ་མང་དུ་བྱུང་ཡང་བྱུང་ལ་མཐུ་ཆེན་དུ་རློམ་པའི་རྔམས་འཇིགས་བྱེད་པ་མང་དུ་བྱུང་ཞིང་། སྔོན་དུས་ལུགས་འདི་དར་རྒྱས་ཆེ། དེང་སང་ཆོས་རྒྱུན་མ་ཆད་ཙམ་ལས་མེད་དོ། །སྨད་ལུགས་པ་ཤངས་པ་བཀའ་རྒྱུད་པའི་སྐྱེས་ཆེན་རྣམས་ནི་ཆོས་སྐྱོང་ཚུལ་བཞིན་དུ་བསྟེན་པར་མཛད། ངེས་དོན་ཟབ་མོའི་རྒྱུད་གྲོལ་བས་སྣང་བ་སྒྱུ་མ་ལྟ་བུ་དང་། རང་ཤར་ཕྱག་རྒྱ་ཆེན་པོའི་ཡོ་ལང་ཙམ་ཉིད་བརྗོད་ངོ་ཙམ་མ་ཡིན་པར་ཐུགས་ལ་རིག་པའི་ཕྱིར། ཁུག་ཤོག་རྒྱོབ་ཤོགསོད་ཤོག་ཀྱི་བཟླས་བརྗོད་དང་། གཞན་ལ་གནོད་སེམས་ཀྱིས་དུས་འདའ་བར་བྱེད་པའི་ཕྱག་སྲོལ་ནི་མེད། སེམས་ཀྱི་མདུད་པ་རང་གྲོལ་དུ་ཤིག་གེ་བའི་ངང་ནས་འཕྲིན་ལས་རྣམ་པ་བཞི་འབད་མེད་དུ་འགྲུབ་པ་ཞིག་ཡིན་པར་སྣང་ངོ་། ། མགོན་པོ་རི་གོང་བའི་ལུགས་འདི་ཕྱིས་སུ་ཤིན་ཏུ་དར་རྒྱས་ཆེ། ཆོས་བརྒྱུད་ཀྱི་སྡེ་གཞན་དུ་དར་བ་ལ་རྗེ་བཙུན་ཙོང་ཁ་པ་ཆེན་པོ་འདིས་ཀྱང་། འཇག་ཆེན་བྱམས་པ་དཔལ་ལ་གསན། རིགས་པའི་དབང་ཕྱུག་དགེ་ལེགས་དཔལ་བར་འཇག་པའི་སློབ་བརྒྱུད་མོས་ནམ་མཁའི་རྣལ་འབྱོར་པ་ལ་ཞུས་པ་ཡིན། དེ་དག་ལ་བརྟེན་ནས་ཀྱང་མགོན་པོ་འདི་ལ་མཆོད་མཁན་ཕྱོགས་ཐམས་ཅད་དུ་ཁྱབ་བོ། །རི་གོང་གདན་ནས་བརྒྱུད་པའི་བཀའ་སྲོལ་ལས་མཁས་གྲུབ་ཆོས་བཟང་ཉི་མ་བྱོན་པ་ལས་འཕགས་ཆེན་བསོད་ནམས་དར་དང་། འཕགས་པ་རིམ་པ་སོགས་ཀྱིས་ཞུས་ཏེ། འཕགས་སྡེ་བཞི་དར་བ་སོགས་ཐོར་བུ་ཐོར་བུར་དར་བ་ནི་ཤིན་ཏུ་མང་སྟེ་སྨོས་ཀྱི་མི་ལང་ངོ་། །
བཞི་པ་ནི། མགོན་པོའི་འདིའི་ཆོས་སྐོར་ལ་རྣམ་གྲངས་མང་ཡང་། རྟོག་མཐུ་རུ་སྒྲུབ་པ་དང་། ཞི་བ་ནོར་སྒྲུབ་པ་གཉིས་སུ་འདུས། དང་པོ་ལ་སྒྲུབ་ཐབས་མི་འདྲ་བའི་ཁྱད་པར་ནི། མགོན་པོའི་སྐུ་མདོག་ནག་པོ་གཙོ་རྐྱང་། ལྕམ་དྲལ་དང་། ལྷ་གསུམ་དང་། དྲེགས་པ་སྡེ་ལྔས་བསྐོར་བ་དང་། རྒྱན་ཅན་ལྷ་ལྔ་དང་། ལྷ་བཅུ་གསུམ་པ་དང་། ས་ར་ཧའི་ལུགས་དང་། སྟོད་ལུགས་པའི་མགོན་པོ་ལྷ་དགུ་ལ་སོགས་པ་ཡོད། གཞན་ཡང་ལྗང་གུ་དྲག་སྒྲུབ། སེར་པོ་དྲག་སྒྲུབ་དང་། ལྷ་མོ་སྒོས་སྒྲུབ་དང་། འཁོར་གྱི་སྒོས་སྒྲུབ་དང་། རྟེན་བཞི་གནད་གསུམ་ལ་སོགས་པ་མཆོག་སྒྲུབ་པ་དང་། ལས་ཚོགས་ཤིན་ཏུ་མང་བར་སྣང་ངོ་། ཁུར་དང་ལྡན་པའི་རྩོད་མེད་ཤ་སྟག་ཡོད། སྟོད་ལུགས་ཀྱི་མགོན་པོ་ཕྱག་སྟོང་སྤྱན་སྟོང་གི་སྐོར་མང་པོ་དང་། དབུ་ཞལ་ཉེར་གཅིག་པ་དང་། རྒྱུད་ལེའུ་བརྒྱ་མ་དང་། ལེའུ་བཅུ་གཉིས་མ་དང་། མདོ་ཆོག་ལ་སོགས་རྣམས་རྒྱ་གར་ནས་བསྒྱུར་ངེས་པ་དཀའ་ཡང་བྱིན་རླབས་ཀྱི་སྒོ་ནས་ཆེན་པོ་ཡོད་པར་སྣང་ངོ་། །
གཉིས་པ་ནི། མགོན་དཀར་ཡིད་བཞིན་ནོར་བུ་དང་། མགོན་པོ་གཟིགས་ལྡན་དང་། མགོན་པོ་མཐིང་ག་དང་། མགོན་པོ་སེར་པོ་ཞལ་བརྒྱད་པ་དང་། མགོན་སེར་ནོར་སྒྲུབ་དང་མགོན་དམར་དབང་གི་རྒྱལ་པོ་དང་། མགོན་དམར་ཚེ་སྒྲུབ་དང་། མགོན་ལྗང་ཚེ་བདག་སོགས་མང་པོ་ཡོད་པ་ཡིན་ནོ། །གཉིས་ཀ་ལ་དགོས་པའི་མན་ངག་ནི། གནད་ལ་དབབ་པ་ཕྱི་ནང་དང་། གྲིབ་སེལ་ཕྱི་ནང་། བླ་མ་མགོན་པོ་དབྱེར་མེད་ཀྱི་གསོལ་འདེབས་སོགས་ཡིན་ནོ། །
གཞན་ཡང་ལྷ་བཞི་དྲིལ་སྒྲུབ་དང་། མཁའ་སྤྱོད་གསུམ་སྒྲུབ་སོགས་ཀྱང་ཡེ་ཤེས་མགོན་པོ་འདི་དང་བྲེལ་བའི་ཟབ་ཆོས་ཁྱད་པར་ཅན་ཡིན་ཏེ། དེ་ལྟར་ན་འདིར་ཟུར་ཙམ་སྨོས་ཀྱི་རྒྱས་པར་བླ་མ་དམ་པས་སྟོན་པར་འགྱུར་རོ། །འདིར་སྨྲས་པ། བརྗོད་བྲལ་ཡེ་ཤེས་མཆོག་ཏེ་སྙིང་རྗེ་ཆེ། །རྟག་ཏུ་ཤར་བས་རང་རྩལ་འགག་མེད་ལས། །དུས་གསུམ་ཆད་པ་མེད་པའི་འཕྲིན་ལས་ཅན། །མྱུར་མཛད་སྤྱན་རས་གཟིགས་ཀྱི་དགེ་ལེགས་སྩོལ། །ཅེས་པ་ཕྱག་དྲུག་ཡེ་ཤེས་ཀྱི་མགོན་པོའི་ཆོས་སྐོར་བྱུང་ཚུལ་མདོ་ཙམ་འདི་ཡང་། ས་སྐྱོང་མིའི་དབང་པོ་ཀུན་དགའ་རབ་བསྟན་དབང་གི་རྒྱལ་པོས་བཀའ་བསྐུལ་ཏེ། རྒྱལ་ཁམས་པ་ཏཱ་ར་ནཱ་ཐའི་མིང་གཞན་ཀུན་དགའ་སྙིང་པོས་བྲིས་པའོ།། །། དགེ་ལེགས་འཕེལ།། བཀྲ་ཤིས།། ལེགས་བཞེངས་དེ་ཡི་མཐུ་ལས། །བསྟན་འགྲོར་དགེ་མཚན་ཤར་ཏེ། ། སྐལ་ངན་རྒུད་ཚོགས་ཞི་ནས